હિમવર્ષા થી હાલાકીઃ શીતલહેરની ઝપેટમાં ઉત્તરાખંડ અને હિમાચલપ્રદેશ | Snowfall In Uttarakhand and Himachal Pradesh
હવામાન વિભાગ / હિમવર્ષા થી હાલાકીઃ શીતલહેરની ઝપેટમાં ઉત્તરાખંડ અને હિમાચલપ્રદેશ
Team VTV 08:30 AM, 13 Dec 19
ઉત્તર ભારતમાં જ્યાં દિલ્હી-NCR માં વરસાદી વાતાવરણ જોવા મળી રહ્યું છે ત્યારે બીજી તરફ પહાડી વિસ્તારોમાં ભારે હિમવર્ષાના કારણે વાતાવરણમાં ઠંડકતા પ્રસરી ગઇ છે. જેમાં હિમાચલ પ્રદેશ અને ઉત્તરાખંડમાં ભારે હિમવર્ષાથી જનજીવન પ્રભાવિત થયું છે. ચારધામના કેદારનાથ અને બદ્રીનાથમાં સતત હિમવર્ષાના પગલે બરફની ચાદર ઢંકાયેલી જોવા મળી રહી છે.
હિમાચલમાં 3 નેશનલ હાઈવે સહિત 80 માર્ગ બંધ
કેદારનાથ અને બદ્રીનાથ ખીણમાં સતત હિમવર્ષા
ખાનગી સ્કૂલ અને આંગણવાડી કેન્દ્રમાં રજા જાહેર
ઉત્તરાખંડના ઉત્તરકાશી જિલ્લામાં ભારે હિમવર્ષા
ઉત્તરાખંડમાં હવામાનમાં ભારે પરિવર્તન જોવા મળી રહ્યું છે. રાજ્યના અનેક વિસ્તારોમાં હિમવર્ષા થઈ રહી છે. જેના કારણે સ્થાનિક લોકોને મુશ્કેલીનો સામનો કરવો પડી રહ્યો છે. જ્યાર બીજી તરફ ઉત્તરકાશી જિલ્લા તંત્રએ સરકારી અને ખાનગી સ્કૂલની સાથે આંગણવાડી કેન્દ્રમાં પણ રજા જાહેર કરી દીધી છે. ઉત્તરાખંડ શીતલહેરની ઝપેટમાં આવી ગયું છે.
કેદારનાથ અને બદ્રીનાથ ખીણમાં ભારે હિમવર્ષા થઈ રહી છે. જેના કારણે બન્ને ધામ સફેદ ચાદરમાં ઢંકાઈ ચૂક્યા છે. અહીં તાપમાન માઈનસમાં પહોંચી ગયું છે. જયારે આ જ સ્થિતિ ગંગોત્રી અને યમનોત્રીના છે. તમામ ધામના કપાટ બંધ થઈ ચૂક્યા છે પણ કેદારનાથમાં પુનર્નિર્માણ કાર્ય ચાલી રહ્યું હતું. જે હિમવર્ષા બાદ બંધ કરવું પડ્યું છે.
ભારે હિમવર્ષાના કારણે સહેલાણીઓનો ધસારો વધી ગયો છે. તો સ્થાનિક વેપારીઓના ચહેરા પણ ખીલી ઉઠ્યા છે. પરંતુ સ્થાનિક લોકોની મુશ્કેલીઓ વધી ગઈ છે. કારણ કે હિમવર્ષાથી પહાડી માર્ગો બંધ થઈ ગયા છે. જેના કારણે રોજિંદા જીવનની સામગ્રી લઈ જવામાં મુશ્કેલી પડી રહી છે. હવામાન વિભાગ મુજબ 2 હજાર મીટરથી ઉંચાણ વાળા વિસ્તારોમાં હિમવર્ષાનું પ્રમાણ વધી શકે છે. જ્યારે મેદાની પ્રદેશોમાં ઠંડીનો ચમકારો હજુ પણ વધી શકે છે. ઉત્તરકાશી, અલ્મોડા, બાગેશ્વર, પિથૌરાગઢ સહિત અનેક વિસ્તારોમાં હિમવર્ષાના સંકેત છે.
ઠંડુગાર થયું હિમાચલ, હિમવર્ષાથી હાલાકી
હિમાચલપ્રદેશમાં થઈ રહેલી હિમવર્ષાએ લોકોની મુશ્કેલીમાં વધારો કરી દીધો છે. રાજધાની શિમલા નજીક આવેલા પર્યટક સ્થળ કુફરી, મનાલી અને ડેલહાઊસી શહેરમાં સિઝનની પ્રથમ હિમવર્ષા થઈ છે. ભારે વરસાદ અને હિમવર્ષાની ચેતવણી વચ્ચે હિમાચલની ચોટીઓ પર બરફ જામી ગયો છે. રોહતાંગમાં અઢી ફૂટ સુધી હિમવર્ષા થઈ છે.
શિમલાની સૌથી ઉંચી ચોટી જાખૂ પર હિમવર્ષા થઈ હતી. ભારે હિમવર્ષાના કારણે લાહોલ, પાંગી, કિન્નોર, જલોડી જોત સહિત આસપાસના વિસ્તારોનો સંપર્ક કપાઈ ગયો છે. આ સાથે જ હિમાચલમાં 3 નેશનલ હાઈવે સહિત 80 જેટલા માર્ગ બંધ થઈ ગયા છે. ઉંચાણવાળા વિસ્તારોમાં હિમવર્ષા જ્યારે અન્ય વિસ્તારોમાં વરસાદથી હાડ કંપાવી દે તેવી ઠંડી પડી રહી છે.
કેલોંગમાં તાપમાનનો પારો માઈનસ 2.6 ડિગ્રી સુધી પહોંચી ગયો છે. ડેલહાઉસીમાં તાપમાન ઝીરો ડિગ્રીએ પહોંચી ગયું છે. રોહતાંગ પાસમાં પડેલી હિમવર્ષા બાદ લાહોલનો સંપર્ક કુલ્લુ અને મનાલીથી કપાઈ ગયો છે. કુલ્લુ, કિન્નોર અને ચંબામાં અનેક બસ અટકી ગઈ છે. જ્યારે અનેક માર્ગો બંધ હોવાથી વાહન ચાલકો ફસાઈ ગયા છે. મંડીના ઉંચાણવાળા વિસ્તારોમાં હિમવર્ષા થઈ છે.
મંડીના શિકારી દેવી, કમરુનાગ, ચૌહારઘાટી, સિરમૌરના નૌહરાધાર, ચૂડધાર, ચંબાના પાંગી, ભરમૌર, ડલહોલી, ખજિયાર, ધર્મશાળામાં ધૌલાધારની ચોટી તેમજ છોટાભંગાલ, મુલ્થાનમાં હિમવર્ષાએ લોકોની મુશ્કેલી વધારી દીધી છે. તો શિમલા અને તેની આસપાસના પર્યટક સ્થળોએ હિમવર્ષાની મજા માણવા માટે મોટી સંખ્યમાં સહેલાણીઓ ઉમટી રહ્યા છે.